(20)

cuirtear isteach na pointí 21.B.221 agus 21.B.222 seo a leanas: “21.B.221 Prionsabail mhaoirseachta (a) Fíoróidh an t-údarás inniúil an méid seo a leanas: 1. comhlíontacht na gceanglas is infheidhme maidir le heagraíochtaí, sula n-eiseofar deimhniú formheasa na heagraíochta táirgthe; 2. comhlíontacht leanúnach na gceanglas is infheidhme maidir leis na heagraíochtaí atá deimhnithe aige; 3. cur chun feidhme beart sábháilteachta iomchuí arna sainordú ag an údarás inniúil i gcomhréir le pointí 21.B.20(c) agus (d). (b) Maidir leis an bhfíorú sin: 1. gheobhaidh sé tacaíocht ó dhoiciméadacht atá beartaithe go sonrach chun treoir a chur ar fáil don phearsanra atá freagrach as an maoirseacht, ar treoir í maidir lena bhfeidhmeanna a chomhlíonadh; 2. cuirfidh sé torthaí na ngníomhaíochtaí maoirseachta ar fáil do na heagraíochtaí lena mbaineann; 3. beidh sé bunaithe ar mheasúnuithe, iniúchtaí, cigireachtaí agus, más gá, cigireachtaí neamhfhógartha; 4. cuirfidh sé an fhianaise is gá ar fáil don údarás inniúil i gcás ina mbeidh gá le tuilleadh gníomhaíochta, lena n-áirítear na bearta dá bhforáiltear i bpointe 21.B.225. (c) Is é an t-údarás inniúil a bhunóidh raon feidhme na maoirseachta a shainmhínítear i bpointí (a) agus (b) agus torthaí na ngníomhaíochtaí maoirseachta a rinneadh roimhe sin agus na tosaíochtaí sábháilteachta á gcur san áireamh. (d) I gcás ina mbeidh saoráidí eagraíochta lonnaithe i níos mó ná Stát amháin, féadfaidh an t-údarás inniúil, mar a shainmhínítear i bpointe 21.1, a chomhaontú go ndéanfaidh údarás inniúil nó údaráis inniúla an Bhallstáit nó na mBallstát ina bhfuil na saoráidí lonnaithe na cúraimí maoirseachta sin, é sin nó, i gcás saoráidí atá lonnaithe lasmuigh de chríoch atá faoi fhreagracht na mBallstát faoi Choinbhinsiún Chicago, go ndéanfaidh an Ghníomhaireacht iad. Déanfar aon eagraíocht atá faoi réir comhaontú den sórt sin a chur ar an eolas gurb ann dó agus maidir lena raon feidhme. (e) Maidir le haon ghníomhaíocht mhaoirseachta a dhéantar i saoráidí atá lonnaithe i mBallstát seachas an Ballstát ina bhfuil a príomháit ghnó ag an eagraíocht, cuirfidh an t-údarás inniúil, mar a shainmhínítear i bpointe 21.1, údarás inniúil an Bhallstáit sin ar an eolas sula ndéanfaidh sé aon iniúchadh nó cigireacht ar an láthair ar na saoráidí. (f) Baileoidh agus próiseálfaidh an t-údarás inniúil aon fhaisnéis a mheastar a bheith riachtanach chun gníomhaíochtaí maoirseachta a dhéanamh. 21.B.222 Clár maoirseachta (a) Déanfaidh an t-údarás inniúil clár maoirseachta a bhunú agus a chothabháil lena gcumhdófar na gníomhaíochtaí maoirseachta a cheanglaítear le pointe 21.B.221(a). (b) Cuirfear san áireamh sa chlár maoirseachta cineál sonrach na heagraíochta, castacht a gníomhaíochtaí, torthaí na ngníomhaíochtaí deimhniúcháin agus/nó na ngníomhaíochtaí maoirseachta a rinneadh roimhe seo, agus beidh sé bunaithe ar an measúnú ar na rioscaí a bhaineann leis sin. Áireofar ann na nithe seo a leanas, laistigh de gach timthriall pleanála maoirseachta: 1. measúnuithe, iniúchtaí agus cigireachtaí, lena n-áirítear, de réir mar is iomchuí: (i) measúnuithe ar chórais bhainistíochta agus iniúchtaí ar phróisis; (ii) iniúchtaí táirge ar shampla ábhartha de na táirgí, na páirteanna agus na fearais a thagann faoi raon feidhme na heagraíochta; (iii) sampláil ar an obair a dhéantar; agus (iv) cigireachtaí neamhfhógartha; 2. cruinnithe a tionóladh idir an bainisteoir cuntasach agus an t-údarás inniúil chun a áirithiú go gcoinneofar an dá pháirtí ar an eolas maidir le gach saincheist shuntasach. (c) Ní mhairfidh an timthriall pleanála maoirseachta níos faide ná 24 mhí. (d) D’ainneoin phointe (c), féadfar an timthriall pleanála maoirseachta a shíneadh go 36 mhí más rud é gur bhunaigh an t-údarás inniúil an méid a leanas le linn na 24 mhí roimhe sin: 1. go bhfuil sé léirithe ag an eagraíocht gur féidir léi guaiseacha sábháilteachta eitlíochta a shainaithint go héifeachtach agus na rioscaí gaolmhara a bhainistiú; 2. go bhfuil sé léirithe go leanúnach ag an eagraíocht go bhfuil pointí 21.A.147 agus 21.A.148 á gcomhlíonadh agus go bhfuil smacht iomlán aici ar na hathruithe ar fad ar an gcóras bainistíochta táirgthe; 3. nár eisíodh aon toradh ar leibhéal 1; 4. gur cuireadh gach gníomhaíocht cheartaitheach chun feidhme laistigh den tréimhse ama ar ghlac an t-údarás inniúil léi nó ar chuir sé síneadh léi mar a shainmhínítear i bpointe 21.B.225. D’ainneoin phointe (c), féadfar síneadh breise nach faide ná 48 mí a chur leis an timthriall pleanála maoirseachta más rud é, sa bhreis ar na coinníollacha dá bhforáiltear i bpointí (1) go (4) thuas, go bhfuil córas éifeachtach leanúnach bunaithe ag an eagraíocht chun tuairisc a thabhairt don údarás inniúil ar fheidhmíocht sábháilteachta agus ar chomhlíontacht rialála na heagraíochta féin, agus go bhfuil an córas sin formheasta ag an údarás inniúil. (e) Is féidir an timthriall pleanála maoirseachta a laghdú má tá fianaise ann gur tháinig laghdú ar fheidhmíocht sábháilteachta na heagraíochta. (f) Áireofar sa chlár maoirseachta taifid de na dátaí atá na measúnuithe, iniúchtaí, cigireachtaí agus cruinnithe dlite, agus na dátaí a cuireadh na measúnuithe, iniúchtaí, cigireachtaí agus cruinnithe i gcrích go héifeachtach. (g) Tráth a chuirfear gach timthriall pleanála maoirseachta i gcrích, eiseoidh an t-údarás inniúil tuarascáil ar mholtaí maidir le leanúint den fhormheas, ina léireofar torthaí na maoirseachta.”;